དེ་ལྟ་བུའི་འབྲས་བུ་མཚན་དང་དཔེ་བྱད་ཀྱིས་བརྒྱན་ཡོད་པའི་གཞན་དོན་གཟུགས་སྐུ་ལོངས་སྤྱོད་རྫོགས་པའི་སྐུ་དང་།སྤྲུལ་སྐུའི་རྒྱུ་ཚོགས་སྒྲུབ་པ་ལ་དེ་དང་རྗེས་སུ་མཐུན་པའི་རྒྱུ་ཞིག་དགོས་པ་རེད།མདོར་ན་མཚན་དང་དཔེ་བྱད་ཀྱིས་བརྒྱན་པའི་ལོངས་སྤྱོད་རྫོགས་པའི་སྐུ་དེའི་རྗེས་སུ་མཐུན་པའི་རྒྱུ་ཞིག་དགོས་པ་རེད།དེར་བརྟེན།ལྷ་སྐུ་སྒོམ་པ་དེ་བཤད་ཀྱི་ཡོད་པ་རེད།ལྷ་སྐུ་སྒོམ་པ་དེ་ཁ་སང་རོབ་ཙམ་ཞུས་པ་ལྟར་ལྷ་སྐུ་སྒོམ་པའི་རྒྱུ་ཆ་ལྟ་བུ་གང་ཡང་མེད་པར་སྒོམ་ནས་ཡོང་རྒྱུ་མེད།དེར་བརྟེན་བྱ་རྒྱུད་ཀྱི་སྐབས་ནས་བྱ་རྒྱུད་ཀྱི་ལྷ་དྲུག་ཅེས་གཙོ་བོ་སྟོང་ཉིད་སྒོམ་ནས་སྟོང་པའི་ངང་ལས་སྔགས་ཀྱི་སྒྲ་སྨྲས་པ་དང་།སྟོང་པ་ཡི་གེ་སྒྲ་གཟུགས་ལྷ།།ཞེས་གསུངས་པ་ནང་བཞིན་བྱ་རྒྱུད་ལྷ་དྲུག་སྒོམ་སྐབས་དང་པོ་སྟོང་ཉིད་སྒོམ་དགོས།དེ་ནས་སྟོང་པའི་ངང་ལས་ཞེས་པ་ནི་ས་ཆ་སྟོང་པ་ཞིག་གི་སྟེང་དུ་གཞི་ནས་ཁང་པ་བརྩིགས་ཟེར་བ་ལྟ་བུ་མ་རེད།སྟོང་པའི་ངང་ལས་ཞེས་པ་ནི་ང་རང་ཚོར་ཆོས་ཇི་ལྟ་བུ་ཞིག་སྣང་བ་ཡིན་ནའང་དོན་གྱི་ངོས་ནས་ཡོད་པ་ཞིག་སྣང་གི་ཡོད་པ་རེད་ལ།སྣང་བ་ལྟར་དུ་དོན་གྱི་ངོས་ནས་ཡོད་པ་ལྟར་འཛིན་མཁན་གྱི་བློ་ཞིག་ཆགས་འགྲོ་བཞིན་ཡོད།དེའི་གཉེན་པོ་ནི།བར་དུ་བདག་ནི་ཟློག་པར་བྱེད།།ཅེས་པ་ཁོ་ནས་ཐོག་ནས་འགྲོ་བ་མ་གཏོགས་མི་འདུག།དེ་ཡང་དབུ་མ་བཞི་བརྒྱ་བའི་ནང་དུ།